สถิตย์โยนผอ.สลากฯแก้ปัญหาขายเกินราคา
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — “สถิตย์” ขู่อยากเห็นผลงาน “วันชัย” หลังเพิ่มสลากฯ ให้อื้อ
นายสถิตย์ ลิ่มพงศ์พันธุ์ ปลัดกระทรวงการคลัง ในฐานะประธานคณะกรรมการสำนักงานสลากกินแบ่งรัฐบาล เปิดเผยว่า การแก้ไขปัญหาจำหน่ายสลากกินแบ่งรัฐบาลเกินราคานั้นเป็นหน้าที่ของฝ่ายบริหาร เนื่องจากคณะกรรมการได้ให้นโยบายไปชัดเจนและได้กำชับให้เร่งดำเนินการแก้ไขปัญหาไปแล้ว
ล่าสุด นายวันชัย สุระกุล ผู้อำนวยการสำนักงานสลากกินแบ่งรัฐบาล ได้แถลงถึงแนวทางแก้ไขปัญหาไปแล้ว เมื่อสัปดาห์ที่ผ่านมา
นายสถิตย์ กล่าวว่า ในช่วงแรกนายวันชัย ระบุว่า การแก้ปัญหาต้องอาศัยปริมาณสลากฯ ที่มากพอ เพื่อที่จะให้สอดคล้องกับความต้องการ ขณะนี้คณะกรรมการก็เพิ่มขึ้นแล้ว ต่อไปจึงเป็นหน้าที่ของผู้บริหารที่จะต้องรีบดำเนินการ
“เรื่องนี้คงต้องไปถามนายวันชัย โดยทุกครั้งที่มีการประชุมหรือพบกัน ผมเองก็ได้เน้นเรื่องนี้ว่าต้องแก้ไขให้ได้ เพราะต้องถือว่าเป็นฝีมือของผู้บริหาร ซึ่งก่อนหน้านี้ผู้บริหารเองได้เสนอเรื่องการแก้ปัญหาด้วยการเพิ่มสลากฯ จากเดิม 46 ล้านฉบับ เป็น 50 ล้านฉบับ และคณะกรรมการก็ได้แก้ให้แล้ว รวมถึงมีสลากฯ การกุศลเพิ่มให้ด้วย” นายสถิตย์ กล่าว
อย่างไรก็ตาม คณะกรรมการคงไม่กำหนดระยะเวลาว่าควรจะต้องแก้ไขให้สลากฯ เกินราคาหมดสิ้นไปเมื่อใด เพราะถือว่าเป็นเรื่องที่ต้องใช้เวลา แต่จะต้องมีความคืบหน้า และการทำงานของฝ่ายบริหารก็จะต้องถูกประเมินในรูปของตัวชี้วัด (KPI) อยู่แล้ว 
นายสถิตย์ กล่าวอีกว่า คงไม่ได้เป็นเกณฑ์ชี้วัดว่า วันใดปัญหาสลากฯ แพงจะหมดสิ้นไป เพราะเป็นเรื่องที่ต้องใช้เวลา
ก่อนหน้านี้ นายวันชัย ได้แถลงว่า หากเจ้าหน้าที่ตรวจพบสมาชิกขายสลากเกินราคา ในครั้งแรก จะตัดโควตาสลากเท่ากับจำนวนที่สมาชิกคนนั้นรับไปจำหน่าย แต่หากยังพบการจำหน่ายเกินราคาของผู้นั้นอีกเป็นครั้งที่สอง สำนักงานสลาก ฯ จะตัดโควตาครึ่งหนึ่งของจำนวนสลากที่ตัวแทนจำหน่ายของสมาชิกนั้นได้รับไปจำหน่าย และ ถ้ายังไม่เข็ดหลาบ พบการจำหน่ายเกินราคาของสมาชิกรายเดิมเป็นครั้งที่สาม จะดำเนินการตัดโควตาทั้งหมดและยกเลิกสัญญาของนิติบุคคล สมาคม มูลนิธิหรือองค์กรที่ผู้จำหน่ายสลากเกินราคาสังกัดเป็นสมาชิก แต่ก็ยังแก้ไขสลากเกินราคาไม่ได้